Diari Oficial de la Generalitat Valenciana


Sumari del DOGV 9046, del 23-03-2021 (2021/2835)

RESOLUCIÓ de 16 de març de 2021, de la direcció de l'Institut Superior d'Ensenyances Artístics de la Comunitat Valenciana, per la qual es convoca concurs de mèrits per a la selecció i nomenament de directors i directores dels centres de l'ISEACV.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9046

Data del DOGV
:   23-03-2021

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2021/2835


Data del document
:   16-03-2021

Organisme emissor
:   Institut Superior d'Ensenyances Artistiques de la Comunitat Valenciana

Tipus de document
:   Resolució

Correcció d'errades

Anàlisi jurídica

 Descriptors 

:   * concurs administratiu

RESOLUCIÓ de 16 de març de 2021, de la direcció de l'Institut Superior d'Ensenyances Artístics de la Comunitat Valenciana, per la qual es convoca concurs de mèrits per a la selecció i nomenament de directors i directores dels centres de l'ISEACV. [2021/2835]  
La Llei orgànica 2/2006, de 3 de maig, d'Educació (d'ara endavant LOE), modificada per la Llei orgànica 3/2020, de 29 de desembre, contempla en el capítol IV del títol V, el marc per a la direcció dels centres públics. En particular estableix els criteris bàsics de selecció de directors o directores mitjançant un procés en el qual participen la comunitat educativa i l'Administració. A aquest efecte, la Llei orgànica determina que la selecció haurà d'efectuar-se mitjançant concurs de mèrits entre el professorat funcionari de carrera que impartisca algun dels ensenyaments encomanats al centre i de conformitat amb els principis d'igualtat, publicitat, mèrit i capacitat.  
L'article 134.1 de l'esmentada Llei orgànica estableix els requisits per a la candidatura a director o directora, entre els quals es troba la presentació d'un projecte de direcció que incloga, entre altres, els objectius, les línies d'actuació i l'avaluació d'aquest.  
D'altra banda, l'article 135 de la mateixa llei estableix que la selecció del director o directora serà decidida democràticament pels membres d'una comissió d'acord amb els criteris establits per les administracions educatives i valorant especialment les candidatures del professorat del centre. Així mateix, la comissió tindrà en compte la valoració objectiva dels mèrits acadèmics i professionals acreditats per les persones aspirants i la valoració del projecte de direcció presentat per la persona aspirant, el qual haurà d'orientar-se a aconseguir l'èxit acadèmic de tot l'alumnat i haurà d'incloure, entre altres, continguts en matèria d'igualtat entre dones i homes i la no discriminació i prevenció de la violència de gènere.  
Així mateix, estableix en el seu article 135, apartat 6, que prèviament al seu nomenament, les persones que resulten seleccionades en el procediment hauran de superar un programa de formació sobre competències per a l'acompliment de la funció directiva. En el mateix apartat es determina que s'establiran les excepcions que corresponguen a les persones aspirants que hagen realitzat cursos de formació d'aquestes característiques abans de la presentació de les seues candidatures o acrediten experiència en l'exercici de la funció directiva amb avaluació positiva.  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, preveu, en el seu article 136, apartat 1, que el nomenament del director o directora tindrà una duració de quatre anys, i en l'article 137 es preveu un procediment singular per al nomenament extraordinari de director o directora.  
  
D'altra banda, el Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístics de la Comunitat Valenciana (d'ara endavant ISEACV), assenyala que té, com a missió primordial, actuar com a motor de l'ensenyança artística a la Comunitat Valenciana, promoure l'adaptació dels agents educatius als actuals reptes de l'ensenyança, i propiciar una major consistència i fonament en l'art de la Comunitat Valenciana.  
En aquest curs acadèmic 2020-21 conclou l'exercici de la funció directiva de determinats directors i directores de centres d'ensenyances artístiques superiors. Procedeix, per tant, convocar el procediment per a cobrir aquests llocs conforme a l'establert en la Llei orgànica 2/2006, de 3 de maig, d'Educació, modificada per la Llei orgànica 3/2020, de 29 de desembre, i en els Estatuts de l'ISEACV, pel procediment selectiu de concurs de mèrits entre el professorat funcionari de carrera i de conformitat amb els principis d'igualtat, publicitat, mèrit i capacitat.  
  
En la tramitació d'aquesta resolució s'ha complit el que es preveu en l'article 37 del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut Bàsic de l'Empleat Públic i els articles 153 i següents de la Llei 10/2010, de 9 de juliol, de la Generalitat, d'ordenació i gestió de la funció pública valenciana sobre matèries objecte de negociació col·lectiva.  
L'article 14 de la Llei 39/2015, d'1 d'octubre, del procediment administratiu comú de les administracions públiques, determina sobre «el dret i l'obligació de relacionar-se electrònicament amb les administracions públiques», que en tot cas, els empleats de les administracions públiques, per als tràmits i actuacions que realitzen amb aquestes per raó de la seua condició d'empleat públic, estaran obligats a relacionar-se a través de mitjans electrònics en la forma en què es determine reglamentàriament per cada administració.  
En ús de les competències que m'atribueix l'article 18 del Decret 82/2009, de 12 de juny, del Consell, pel qual s'aproven els Estatuts de l'Institut Superior d'Ensenyances Artístics de la Comunitat Valenciana, resolc convocar concurs de mèrits per a la selecció de directors i directores dels centres adscrits a l'ISEACV conformement a les següents bases:  
  
Primera. Objecte i àmbit d'aplicació  
1.1. La present resolució té com a objecte convocar concurs de mèrits per a la selecció i nomenament de directors i directores dels centres públics d'Ensenyances Artístiques Superiors, dependents de l'ISEACV, en els quals a partir del 30 de juny de 2021 es vagen a produir vacants en aquest càrrec, tant per fi del període de mandat com per qualsevol de les causes de cessament previstes en la normativa vigent.  
  
1.2. Les escoles i conservatoris superiors públics dependents de l'ISEACV amb vacant, als quals podran optar les persones aspirants, es relacionen en l'Annex I de la present convocatòria.  
  
Segona. Principis generals  
La selecció per al nomenament de les directores i directors de centres superiors d'ensenyaments artístics pertanyents a l'ISEACV de titularitat de la Generalitat Valenciana s'efectuarà mitjançant procediment selectiu entre el personal docent funcionari de carrera que impartisca, o haja impartit, alguna dels ensenyaments autoritzats en aquests, com a funcionària o funcionari de carrera durant un període d'almenys cinc anys. La selecció es realitzarà de conformitat amb els principis d'igualtat, publicitat, mèrit i capacitat.  
El concurs de mèrits constarà de dues fases.  
1. En la primera fase es valorarà el projecte de direcció, que recollirà els objectius i actuacions de les persones candidates en relació amb el projecte educatiu del centre. El projecte de direcció estarà orientat a aconseguir l'èxit acadèmic de tot l'alumnat i haurà d'incloure, entre altres, continguts en matèria d'inclusió educativa, d'igualtat entre homes i dones i la no discriminació i prevenció de la violència de gènere.  
  
2. En la segona fase es valoraran els mèrits al·legats per les persones que hagen presentat la seua candidatura a la direcció del centre. Així mateix, es valorarà de manera especial l'avaluació de la pràctica docent i l'experiència prèvia en un equip directiu de les persones aspirants. La selecció es realitzarà valorant especialment les candidatures del professorat del centre.  
  
Tercera. Requisits de participació i projecte de direcció  
3.1. Per a ser admeses al concurs de mèrits, les persones aspirants hauran de posseir en el dia de finalització del termini de presentació de sol·licituds, a més dels requisits generals establits per al personal funcionari, els següents requisits específics:  
a) Tenir una antiguitat d'almenys cinc anys com a personal funcionari de carrera en la funció pública docent.  
b) Haver exercit funcions docents com a personal funcionari de carrera, durant un període d'almenys cinc anys, en alguna de les ensenyances de les quals ofereix el centre al que s'opta.  
c) Haver superat el programa de formació sobre competències per al desenvolupament de la funció directiva, de manera prèvia al seu nomenament. Les candidatures que disposen de la certificació acreditativa d'haver superat el curs de formació o d'actualització de competències directives per al desenvolupament de la funció directiva que estableix el Reial decret 894/2014 estaran exemptes de la superació del programa. Les candidatures que no disposen de la formació requerida hauran de participar en un programa de formació sobre competències per al desenvolupament de la funció directiva que per a tal fi es convoquen. En tots dos casos la formació requerida haurà d'estar registrada en el compte de formació de la persona candidata amb anterioritat al 22 de juny de 2021.  
d) Presentar un projecte de direcció diferenciat per a cadascun dels centres sol·licitats que incloga, entre altres, els objectius, les línies d'actuació i l'avaluació d'aquest, d'acord amb l'annex II d'aquesta convocatòria, així com els noms de les persones proposades per a exercir els òrgans unipersonals de govern del centre.  
e) Tindre registrat el requisit lingüístic aquelles persones candidates que no tinguen destinació definitiva en el centre al qual opten. Aquestes persones hauran de tindre registrat en el compte de formació del professorat el requisit lingüístic corresponent a cada cos docent per a l'exercici de la docència segons la normativa vigent. Aquest registre haurà de realitzar-se abans del 22 de juny de 2021.  
f) No tindre nomenament com a directora o director de centre més enllà de la data posterior a l'1 de juliol de 2021, excepte si aquest nomenament s'ha produït amb caràcter extraordinari en aplicació del que es disposa en la base dotzena d'aquesta resolució.  
3.2. Tots els requisits que, en cada cas, haja de complir la persona aspirant hauran de posseir-se fins a la data de finalització del termini de presentació de sol·licituds de participació en la present convocatòria, a excepció del que s'estableix en l'apartat e del requisit 3.1.  
  
Quarta. Presentació telemàtica, terminis i documentació a presentar  
4.1. La presentació de les sol·licituds, juntament amb la resta de la documentació, es realitzarà de forma telemàtica a través del següent correu electrònic: ksiqod@tru.ah  
4.2. El termini de presentació de sol·licituds, serà de vint dies naturals a partir de l'endemà de la publicació d'aquesta convocatòria en el Diari Oficial de la Generalitat Valenciana.  
4.3. Les persones aspirants a participar en el present procediment hauran de presentar la següent documentació en format digital pdf:  
a) Instància de sol·licitud ajustada al model que figura com annex III d'aquesta resolució emplenada i signada electrònicament, en la qual s'especificarà el centre al qual s'opta. El model d'instància es troba a disposició de les persones interessades a la pàgina web de l'ISEACV (http://www.iseacv.gva.es).  
b) Documentació escanejada que acredite estar en possessió dels requisits establits en la base 3.1 d'aquesta convocatòria.  
c) Documentació escanejada acreditativa dels mèrits acadèmics i professionals al·legats, tal com es determina en el barem de l'annex IV. En cadascun dels documents que presenten a aquests efectes, les persones aspirants hauran d'indicar l'apartat i subapartat del barem al qual es refereix. Un mateix mèrit no podrà ser valorat per més d'un apartat o subapartat. Aquells mèrits al·legats i no justificats documentalment o aquells documents que manquen de les dades ressenyades anteriorment no seran tinguts en compte. L'administració podrà requerir les persones interessades, en qualsevol moment, perquè justifiquen aquells mèrits sobre els quals es plantegen dubtes o reclamacions.  
  
d) Full d'autobaremació, degudament emplenat i signat electrònicament, conformement amb el model de l'annex V d'aquesta convocatòria. El model d'autobaremació es troba a disposició de les persones interessades a la pàgina web de l'ISEACV (http://www.iseacv.gva.es).  
  
e) Un exemplar del projecte de direcció del centre al qual aspira ajustat a l'establert en l'annex II d'aquesta convocatòria.  
4.4. Per a acomplir el que s'estableix en els articles 127.c i 129.f de la LOE, les persones aspirants hauran de presentar en la secretaria de cadascun dels centres al qual opten, dos exemplars del projecte de direcció relatiu a aqueix centre, acompanyats de còpia de la sol·licitud de participació en la convocatòria, en el termini de cinc dies lectius després de finalitzat el termini de presentació d'instàncies. Finalitzat aquest termini, i amb la finalitat de garantir que la comunitat educativa tinga accés a la consulta d'aquests projectes, la direcció del centre informarà en el termini de 24 hores de l'espai físic i/o virtual on estaran disponibles aquests documents.  
Els centres facilitaran a les persones aspirants que ho sol·liciten, la consulta dels documents de centre, especialment el projecte educatiu, les normes d'organització i funcionament, el sistema d'assegurament intern de la qualitat i aquells elements de la programació general anual que no continguen dades de caràcter personal. Per a això habilitaran un espai i un horari que no interferisca el desenvolupament normal de les activitats del centre. En tots els casos, la secretaria dels centres vetlarà perquè aquest procés de consulta complisca la normativa vigent sobre protecció de dades.  
4.5. A fi de simplificar els tràmits administratius, la documentació així com la baremació que li corresponga, serà registrada informàticament, amb la finalitat que en futures convocatòries, es puga eximir a les persones participants que ho sol·liciten de tornar a presentar-la i en conseqüència baremar-la.  
  
Quinta. Admissió d'aspirants  
5.1. Finalitzat el termini de presentació de sol·licituds, la direcció de l'ISEACV farà pública la relació provisional de persones admeses i excloses en el procés de selecció, amb indicació del centre per al qual les persones han sigut admeses, i indicant si és el seu cas les causes de l'exclusió.  
Aquesta publicació s'efectuarà en la pàgina web de l'Institut Superior d'Ensenyances Artístiques de la Comunitat Valenciana (http://www.iseacv.es).  
Les persones aspirants excloses disposaran d'un termini de set dies naturals, comptats a partir del següent al de la publicació de les llistes provisionals de persones admeses i excloses, per a poder sol·licitar a través del correu electrònic xuhylg@jro.rb que s'esmene el defecte que haja motivat la seua exclusió. No obstant això, la falta de presentació del projecte de direcció, dins del termini de presentació d'instàncies, no serà esmenable a diferència dels requisits de participació previstos en la base tercera, apartat 3.1 i determinarà l'exclusió del procediment. D'altra banda, la incorrecta presentació del projecte de direcció, atenent l'indicat en el paràgraf final de l'annex II, no comportarà la seua exclusió en les llistes definitives de les persones admeses. Així mateix, aquelles persones aspirants que hagen detectat errors en la consignació de les seues dades personals, podran manifestar-ho en el mateix termini i forma.  
5.2. Transcorregut aquest termini, les reclamacions presentades seran estimades o desestimades per resolució de la direcció de l'ISEACV per la qual es declaren aprovades les llistes definitives de persones admeses i excloses, que serà publicada de manera anàloga a les llistes provisionals.  
5.3. El fet de figurar en la relació d'admesos no pressuposa que es reconega a les persones interessades la possessió dels requisits exigits en la present convocatòria. En qualsevol moment del procés, se li podrà requerir a una persona aspirant aquella documentació que servisca per a comprovar que compleix amb els requisits del lloc al qual aspira. Quan de la seua revisió es desprenga que un candidat o candidata no posseeix algun dels requisits, prèvia audiència de la persona interessada perdrà tots els drets que pogueren derivar-se de la seua participació en aquest procediment selectiu.  
  
Sisena. Comissions de selecció  
6.1. Per a la provisió de cada lloc de director o directora inclòs en la present convocatòria, en el termini de deu dies naturals a partir de la publicació de la llista definitiva de persones admeses, es constituirà en cada centre una comissió de selecció integrada per les persones representants de l'administració i del centre corresponent que s'indiquen en l'apartat 6.2 d'aquesta base. A l'efecte, la direcció de l'ISEACV designarà a les persones representants, titulars i suplents, de l'administració en cada comissió de selecció i recaptarà, al seu torn, dels centres la designació de les seues corresponents representants, titulars i suplents.  
  
6.2. La comissió de selecció de cada centre estarà integrada pels següents membres:  
a) Dos representants de l'Administració designats per la direcció de l'ISEACV, els quals exerciran de president o presidenta i de secretari o secretària de la Comissió.  
b) Un director o directora en actiu en centres d'ensenyaments artístics superiors que no participe en aquest procés, amb un o més períodes d'exercici actiu amb avaluació positiva del treball desenvolupat.  
Les persones representants de la comissió designades mitjançant els apartats a i b del punt 6.2 seran comunes a totes les comissions que hagen de constituir-se.  
c) A més, la comissió de selecció estarà integrada per altres sis vocals en representació del centre docent, distribuïts de la següent manera:  
- Tres representants del claustre de professors i professores, elegits per aquest en sessió extraordinària i segons les atribucions que li assigna al claustre de professors i professores l'apartat i de l'article 129 de la Llei orgànica 2/2006, de 3 de maig, d'Educació.  
- Tres representants, per elecció, entre el personal membre del consell de centre que no siguen del sector del professorat, dels quals almenys un o una haurà de ser representant de l'alumnat.  
6.3. Seran funcions de les comissions de selecció:  
- Comprovar els requisits que refereix la base segona de la present convocatòria i sol·licitar, cas de necessitat, aquella documentació que servisca per a verificar que el candidat o candidata compleix els requisits del lloc al qual aspira.  
- Convocar els candidats o candidates per a la defensa dels projectes de direcció presentats.  
- Avaluar i qualificar el projecte de direcció presentat per cada candidatura, conforme al model de l'annex II d'aquesta convocatòria i els criteris establits en l'apartat 7.2.2 d'aquesta resolució.  
- Valorar els mèrits acadèmics i professionals acreditats per les persones aspirants, de conformitat amb el barem de l'annex IV d'aquesta resolució.  
- Elaborar les llistes provisionals de les candidatures, amb les puntuacions obtingudes, i publicar-les en els llocs corresponents.  
- Resoldre les reclamacions presentades a les puntuacions provisionals i elevar a la Junta de directors i directores de centre i a l'ISEACV la relació definitiva de persones participants seleccionades.  
6.4. Cada titular de la direcció convocarà, en el termini màxim de set dies hàbils, comptats a partir de la publicació de la llista definitiva de persones admeses, una reunió extraordinària del claustre i del consell de centre per a comunicar les candidatures admeses i donar a conèixer els respectius projectes de direcció per a l'emissió dels corresponents informes, d'acord amb el que es preveu en la base 7.2.1. En aquesta convocatòria, la direcció del centre haurà de fer públic l'espai físic i/o virtual on estarà disponible el projecte de direcció presentat per cada candidat o candidata, de manera que els membres d'aquests òrgans col·legiats puguen consultar-los. En la mateixa sessió es triaran els vocals corresponents de tots dos òrgans i un suplent per cada vocal, que formaran part de la comissió de selecció.  
Les persones representants del claustre seran elegides entre el professorat amb destinació en el centre que s'haja presentat voluntàriament i seran electors, participant en la votació, tots els membres del claustre de professors i professores. En la sessió del claustre corresponent es constituirà una taula electoral de la qual formaran part la persona de major antiguitat i la de menor antiguitat en el centre. Aquesta última persona actuarà com a secretària. En cas d'empat, es dirimirà pel criteri de major o menor edat, respectivament.  
Les persones representants del sector no docent del consell de centre s'elegiran d'entre els qui es presenten voluntaris i voluntàries.  
  
Si el director o directora del centre concorre al procés selectiu, s'abstindrà de presidir i participar en aquestes sessions tant del claustre com del consell de centre, aplicant-se en aquests casos el règim de suplències legalment establit. Si no fora possible, presidirà l'òrgan col·legiat el membre del sector docent de major edat. Així mateix, qualsevol professor o professora del centre que concórrega al procés de selecció s'abstindrà de participar en la sessió del claustre i, si és el cas, del consell de centre.  
La falta d'elecció o designació de representants del claustre de professors o del consell de centre per a la comissió de selecció no impedirà la seua constitució.  
6.5. Després de la publicació de les llistes definitives, la direcció de l'ISEACV designarà les persones representants de l'Administració i el director o la directora en actiu en centres d'ensenyaments artístics superiors, titulars i suplents, que formaran part de la comissió de selecció. Aquestes designacions es comunicaran a cada centre i es publicaran en la pàgina web de l'ISEACV.  
La direcció de cadascun dels centres traslladarà (per correu electrònic) en un termini màxim de dos dies hàbils, al president o presidenta de la comissió, còpia de les actes del claustre i del consell de centre, en les quals figuraran els vocals, els titulars i els suplents que formaran part de la comissió de selecció, corresponents a tots dos òrgans.  
  
6.6. Les comissions de selecció tindran la seua seu oficial en el mateix centre i la seua actuació finalitzarà amb la conclusió del procediment per al qual han sigut constituïdes. Els funcionaris i funcionàries docents que participen en aquest procés de selecció. Tampoc podran formar part de les comissions de selecció, les persones que figuren proposades com a membres de l'equip directiu.  
  
6.7. La constitució i funcionament de les comissions de selecció, així com el règim d'abstenció i recusació aplicable als seus membres, es regiran pel que s'ha establert en els articles 15 a 18 i 23 i 24 de la Llei 40/2015, d'1 d'octubre, de règim jurídic del sector públic. En el cas que es produïren empats en l'adopció d'acords, el president els dirimirà amb el seu vot de qualitat.  
6.8. En tot cas, per a la vàlida constitució i funcionament de la comissió de selecció, serà imprescindible que estiguen presents la meitat més un dels seus membres, sempre que estiguen presents el president o presidenta i el secretari o secretària de la comissió. Les decisions es prendran per majoria.  
  
Setena. Procediment de selecció  
7.1. La selecció es realitzarà de conformitat amb els principis generals enunciats en l'apartat segon d'aquesta convocatòria i en dues fases diferenciades. La selecció es realitzarà per concurs de mèrits i conforme als principis d'igualtat, publicitat, mèrit i capacitat, i es basarà en els mèrits acadèmics i professionals acreditats per les persones aspirants, la valoració del projecte de direcció, l'experiència i valoració positiva del treball previ desenvolupat com a càrrec directiu i de la labor docent realitzada com a professor o professora. Es valorarà de forma especial l'experiència prèvia en un equip directiu, la situació de servei actiu, el destí, treball previ i labor docent desenvolupada en el centre la direcció del qual se sol·licita.  
7.2. En la primera fase es valorarà el projecte de direcció, que recollirà els objectius i línies d'actuació de la persona candidata en relació amb el projecte educatiu del centre. El projecte de direcció estarà orientat a aconseguir l'èxit acadèmic de tot l'alumnat i haurà d'incloure, entre altres, continguts en matèria d'inclusió educativa, d'igualtat entre homes i dones i la no discriminació i prevenció de la violència de gènere.  
7.2.1 Valoració dels projectes de direcció per part del claustre i del consell de centre.  
Una vegada publicada la relació definitiva de candidatures admeses a participar en el procés de selecció, en el termini de set dies hàbils es convocarà el claustre de professors en el qual cada candidata o candidat farà una defensa del seu projecte de direcció i respondrà a les qüestions que se li plantegen sobre aquest tema. Tot seguit s'estendrà acta, en la qual es faran constar les diverses intervencions realitzades i la votació sobre quin és el projecte que el claustre considera més adequat i convenient per al centre.  
Dins d'aquest termini, i amb posterioritat a la realització del claustre establit en el paràgraf anterior, el consell de centre celebrarà una sessió extraordinària a la qual hauran d'assistir les candidates o candidats per exposar i defensar el seu projecte, responent a les qüestions que se li plantegen; s'analitzaran els projectes de direcció i es tindrà en compte l'acta del claustre de professors. En conseqüència, es durà a terme una valoració de cadascun dels projectes presentats que s'expressarà amb els termes «favorable» o «desfavorable». El resultat d'aquesta valoració serà favorable quan la majoria dels vots emesos hagen sigut favorables. En cas que algun d'ells siga desfavorable, haurà d'estar justificat, indicant les manques o aspectes negatius del candidat i del seu projecte.  
  
Si el director o la directora del centre concorre al procés selectiu, s'abstindrà de presidir i participar en aquestes sessions, tant del claustre com del consell de centre, i únicament assistirà a l'efecte de la defensa del projecte presentat. S'aplicarà en tals casos el règim de suplències establit en la normativa vigent. Si això no fora possible, presidirà l'òrgan col·legiat el membre representant del sector docent de major edat.  
  
El vot del professorat del claustre de professors, així com el dels representants que integren el consell de centre, serà directe, secret i no delegable.  
Durant els dos dies hàbils següents, comptats des de la finalització del termini establit per a la celebració de les reunions del claustre i consell de centre, el president o la presidenta de la comissió de selecció recaptarà, a través de correu electrònic, les actes de les sessions dels òrgans col·legiats en les quals hauran de constar les dades dels vocals titulars i suplents que formaran part de la comissió de selecció que es constituirà en cada centre, així com les intervencions realitzades i el resultat de les votacions.  
El president o la presidenta de la comissió enviarà a l'ISEACV totes les actes del procés.  
7.2.2. Valoració del projecte de direcció per la comissió de selecció.  
  
La comissió de selecció valorarà, en primer lloc, el projecte de direcció de les persones aspirants que es troben destinades en el centre educatiu al qual opten en el curs acadèmic 2020-2021. En absència d'aquestes candidatures o en el cas que cap d'aquestes persones supere la primera fase del procediment, la comissió de selecció valorarà els projectes de les persones candidates amb destinació en un altre centre.  
  
La comissió de selecció valorarà els projectes de direcció presentats i defensats pels candidats aplicant els criteris d'avaluació que a continuació es detallen:  
- Qualitat i viabilitat del projecte: plantejament dels objectius bàsics, línies d'actuació, avaluació d'aquest i propostes de millora, incloent els projectes d'innovació, investigació i formació del professorat. Així mateix, dins del pla de convivència del centre el projecte estarà especialment sensibilitzat amb els objectius d'igualtat i convivència, no discriminació i prevenció de la violència de gènere, que explicaran les diferents actuacions que es duran a terme a través de l'esmentat projecte. Valoració: fins a 16 punts.  
- Adequació del projecte de direcció a les característiques del centre i al seu entorn educatiu: característiques del centre i dels ensenyaments que imparteix, característiques de l'alumnat, atenció a la diversitat i inclusió educativa, entorn social, econòmic i cultural, tasques relacionades amb la coeducació i la prevenció de la violència de gènere, orientació nou alumnat, seguiment de l'alumnat graduat, relacions del centre amb la comunitat educativa i altres institucions. Valoració: fins a 12 punts.  
- Organització i gestió interna del centre: organització de l'equip directiu, distribució de funcions i tasques, gestió econòmica i de recursos humans, coordinació i formes de participació dels òrgans de coordinació docent, relacions amb els òrgans de participació en el control i gestió del centre, i en general, iniciatives per a la participació de la comunitat educativa i afavorir recursos per al clima de convivència en el centre. Així com la capacitat de lideratge mostrat per la candidata o el candidat. Valoració: fins a 12 punts.  
En cas que el projecte de direcció ressenyat en aquest apartat no s'haguera presentat o es demostrara el seu plagi, de manera total o parcial, se li atorgarà una valoració de 0 punts.  
Cada comissió de selecció citarà, per ordre alfabètic, les persones candidates a la direcció del centre per a l'exposició i defensa del projecte de direcció. La citació, que serà única per a tots els candidats i candidates, es publicarà en el tauler d'anuncis del centre i a la seua pàgina web, amb una antelació mínima de 48 hores i indicarà el lloc, data i hora en què els candidats hauran de presentar-se.  
Les persones candidates hauran d'identificar-se davant la comissió de selecció mitjançant la presentació de document acreditatiu de la seua identitat: document nacional d'identitat o passaport i, si és el cas, targeta d'identitat d'estranger.  
Les persones candidates que no comparegueren en aquest acte quedaran excloses del procediment, excepte casos de força major degudament justificats i estimats per la comissió de selecció. En cas d'estimar-se la causa al·legada, la presidència fixarà nova data i hora per a la segona i última crida de la candidata o candidat afectats, publicant-ho en el tauler d'anuncis de la seu d'actuació de la comissió i a la pàgina web del centre.  
El candidat o candidata disposarà d'un màxim de 30 minuts per a l'exposició i explicació de les característiques més rellevants del projecte. A continuació, i per un temps màxim de 25 minuts, el candidat o candidata defensarà el projecte responent a les qüestions i fent els aclariments que li sol·liciten els membres de la comissió.  
  
El projecte de direcció es valorarà de 0 a 40 punts. La puntuació del projecte s'obtindrà trobant la mitjana aritmètica de la puntuació atorgada per cadascun dels membres de la comissió. No obstant això, quan en la qualificació total d'aquest projecte existisca una diferència de 15 punts enters o més entre les puntuacions atorgades pels membres de la comissió, seran excloses la qualificació màxima i la mínima, i es continuarà excloent puntuacions fins que no es done aquesta diferència. Finalment es calcularà la puntuació mitjana entre les qualificacions restants.  
En el cas que un candidat o candidata tinguera informe desfavorable del consell de centre, la comissió de selecció li podrà atorgar una puntuació inferior a 20 punts per aquest motiu, sempre que siga decidit pels 2/3 dels membres presents.  
La puntuació mínima que han d'obtindre els candidats i candidates, en aquesta primera fase, és de 20 punts. Les persones aspirants que no aconseguisquen aquesta puntuació mínima quedaran excloses del procés de selecció.  
Per tant, si una vegada qualificats els projectes de direcció, només un d'ells és valorat com a mínim amb 20 punts, serà procedent proposar la persona aspirant com a persona candidata seleccionada. Si més d'un projecte de direcció obté una qualificació de 20 o més punts, serà procedent baremar els mèrits dels corresponents candidats i candidates.  
7.2.3. Règim d'abstencions  
Segons el que s'estableix en l'article 19.3.c de la Llei 40/2015, d'1 d'octubre, de règim jurídic del sector públic, no podran abstindre's en les votacions previstes en aquesta convocatòria les persones que, per la seua qualitat d'autoritats o personal al servei de les administracions públiques, tinguen la condició de membres nats d'òrgans col·legiats, en virtut del càrrec que exerceixen.  
Sense perjudici d'això, el personal docent que concórrega al procés com a aspirants a la selecció com a directores o directors s'abstindran de participar en les votacions previstes en el claustre i, si és el cas, en el consell de centre, per tindre interès personal en l'assumpte de què es tracta.  
També seran aplicable els motius d'abstenció que estableix l'article 23 de la Llei 40/2015, tenint en compte que en cap cas es considerarà que els docents proposats com a membres de l'equip directiu de la persona aspirant concorren en el motiu d'abstenció explicitat en l'apartat a de l'article 23 de l'esmentada Llei 40/2015.  
  
7.3. Segona fase del procediment selectiu.  
En la segona fase del procediment de selecció es valoraran, si escau, els mèrits al·legats per les persones que hagen presentat la seua candidatura a la direcció del centre.  
Per a la valoració dels mèrits, la comissió de selecció aplicarà el barem que consta en l'annex IV d'aquesta convocatòria. Únicament es valoraran els mèrits de les persones aspirants que hagen sigut admeses al procediment selectiu, i sempre que s'haja presentat la documentació acreditativa d'aquests, conforme al que s'estableix en el citat annex. La puntuació màxima global en la valoració dels mèrits no podrà excedir en qualsevol cas de 40 punts.  
7.4. Una vegada realitzada la valoració dels mèrits de les persones aspirants, la comissió de selecció procedirà a obtindre la puntuació, que serà la suma de la valoració obtinguda en el projecte direcció i en l'avaluació dels mèrits.  
7.5. En cas de produir-se empats, aquests es resoldran atenent successivament els següents criteris:  
a) Major puntuació obtinguda en la valoració del projecte de direcció.  
b) Major nombre de vots favorables en el consell de centre.  
c) Major nombre de vots favorables en el claustre.  
d) Major puntuació obtinguda en cadascun dels apartats del barem de mèrits, per l'ordre en què apareixen en l'annex IV de la convocatòria.  
  
e) Major puntuació en els subapartats del barem de mèrits, per l'ordre en què aquests apareixen en l'annex IV de la convocatòria.  
7.6. Les comissions publicaran, en les seues respectives seus d'actuació, les puntuacions provisionals aconseguides per les persones aspirants en cadascun dels apartats del procés.  
En el termini de cinc dies hàbils, comptats a partir de l'esmentada publicació, les persones aspirants podran presentar, en les secretaries dels centres corresponents, les reclamacions que estimen pertinents a la puntuació assignada, mitjançant escrit dirigit a la comissió de selecció.  
7.7. Una vegada estudiades les reclamacions presentades a les puntuacions provisionals i les possibles renúncies, les comissions de selecció resoldran sobre aquelles i elevaran a la Junta de directors i directores de centre i a direcció de l'ISEACV la relació definitiva de candidatures seleccionades, una per centre, i prèvia comprovació que les candidatures compleixen amb els requisits fixats en la convocatòria. En el cas que un candidat o candidata haguera obtingut la major puntuació per a diversos centres, se li proposarà per al que haguera consignat en primer lloc en la sol·licitud de participació.  
7.8. Valoració dels projectes per part de la junta de directors i directores.  
La Junta de directors i directores de centre, comissió integrada en aquest cas per tots aquells directors i directores que no hagen presentat sol·licitud de participació en aquesta convocatòria, emetrà la proposta de nomenament, un per centre, a la vista de la relació definitiva de persones aspirants seleccionades remesa per la comissió de selecció. La proposta de nomenament serà elevada a la direcció de l'ISEACV. La seu social de la Junta de directors i directores de centre és la seu de l'ISEACV.  
7.9. Una vegada rebudes les propostes de nomenament per part de la Junta de directors i directores de centre i de la comissió de selecció, la direcció de l'ISEACV publicarà en la pàgina web de l'ISEACV (http://www.iseacv.gva.es) la relació definitiva de candidatures seleccionades.  
  
7.10. Contra la resolució d'aprovació de les llistes definitives per la direcció de l'ISEACV, la persona interessada podrà interposar recurs d'alçada davant la directora general d'Universitats de la Conselleria d'Innovació, Universitats, Ciència i Societat Digital, en el termini d'un mes comptador des de l'endemà de la seua notificació, de conformitat amb el que s'estableix en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques.  
7.11. Amb la publicació en la pàgina web de l'ISEACV (http://www.iseacv.gva.es) de les llistes de persones seleccionades, provisionals o definitives segons el cas, s'entendrà efectuat el tràmit de notificació a les persones interessades.  
  
Huitena. Desistiment i renúncia  
8.1. Només es podrà desistir de la petició de participar en el concurs abans de finalitzar el termini de presentació de sol·licituds.  
8.2. Així mateix, es podrà desistir de participar en el concurs o renunciar al lloc adjudicat quan transcórreguen més de dotze mesos entre la convocatòria i la resolució del concurs.  
  
Novena. Nomenament de les persones aspirants seleccionades  
9.1. Comprovat que totes les persones aspirants declarades aptes en el mateix reuneixen els requisits generals i específics de participació establits en la convocatòria, la direcció de l'ISEACV les nomenarà fent-ho públic al Diari Oficial de la Generalitat Valenciana.  
  
El nomenament i la presa de possessió es realitzaran amb efectes de l'1 de juliol de 2021. La duració del mandat és de quatre anys, no renovable consecutivament, de conformitat amb el que es preveu en l'article 136.2 de la Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, i en l'article 38 del Decret 82/2009, de 12 de juny.  
9.2. Les persones que, conclòs el procés de selecció, hagen resultat seleccionades, seran comunicats per la direcció de l'ISEACV a les respectives direccions territorials d'Educació, Cultura i Esport als efectes de l'actualització administrativa corresponent als nomenaments realitzats.  
9.3. En cas que el nomenament com a director o directora d'un centre corresponga a una persona funcionaria amb destinació definitiva en un altre centre, es formalitzarà una comissió de serveis per al centre en el qual exercirà la direcció. Si no tinguera destinació definitiva, es formalitzarà la destinació provisional en el centre corresponent.  
  
Desena. Nomenament i cessament dels altres components de l'equip directiu  
10.1. En aplicació del que es preveu en l'article 131.4 de la LOE, modificada per la Llei orgànica 3/2020, de 29 de desembre, la direcció del centre, prèvia comunicació al claustre de professors i professores i al consell de centre, formularà la proposta de nomenament a l'ISEACV, dels càrrecs de cap d'estudis, secretària, i altres integrants de l'equip directiu, preferentment d'entre el professorat amb destinació en el centre, procurant la representació ponderada o en defecte d'això equilibrada d'homes i dones. Aquesta proposta ha de coincidir amb la que conste en el projecte de direcció presentat a l'inici del procediment, excepte circumstàncies excepcionals que valorarà i, si escau, estimarà l'ISEACV. Aquesta proposta serà traslladada per l'ISEACV a la direcció territorial d'Educació, Cultura i Esport corresponent, als efectes de l'actualització administrativa corresponent als nomenaments realitzats.  
  
10.2. Si durant el període de mandat del director o directora queda vacant el càrrec d'algun dels integrants de l'equip directiu, el director o directora efectuarà la corresponent proposta a l'ISEACV, d'entre el professorat amb destinació en el centre, a l'efecte del seu nomenament amb caràcter extraordinari. Aquesta proposta serà traslladada per l'ISEACV a la direcció territorial d'Educació, Cultura i Esport corresponent als efectes oportuns.  
10.3. Tots els membres de l'equip directiu seran nomenats pel mateix període de temps que el director o directora i cessaran en les seues funcions al final del seu mandat, quan deixen de prestar serveis en el centre, quan es produïsca el cessament del director o directora o si fora objecte d'alguna de les circumstàncies citades en les lletres b, c i d de la base dotzena.  
10.4. En cas que el director o directora no efectuara les propostes corresponents o les persones proposades no compliren els requisits establits, la direcció de l'ISEACV nomenarà les persones més idònies, previ informe de la direcció i de la Inspecció d'Educació. Aquests nomenaments seran comunicats per la direcció de l'ISEACV a les respectives direccions territorials d'Educació, Cultura i Esport als efectes de l'actualització administrativa corresponent.  
  
  
Onzena. Nomenament amb caràcter extraordinari  
11.1. En absència de candidatures, quan la comissió de selecció corresponent no haja seleccionat cap aspirant, o en el cas de centres de nova creació, la direcció de l'ISEACV, nomenarà director o directora, per un període d'un any, a un professor/a funcionari o funcionària de carrera que impartisca docència en alguna de les ensenyances que ofereix el centre. La direcció de l'ISEACV comunicarà a les respectives direccions territorials d'Educació, Investigació, Cultura i Esport als efectes de l'actualització administrativa corresponent als nomenaments.  
  
11.2. Preferentment, el nomenament de director o directora amb caràcter extraordinari es realitzarà d'entre el professorat funcionari del mateix centre.  
  
Dotzena. Cessament del director o de la directora  
De conformitat amb el que estableix l'article 138 de la LOE, modificada per la Llei 3/2020, de 29 de desembre, el cessament del director o directora es produirà en els següents suposats:  
a) Finalització del període per al qual va ser nomenat.  
b) Renúncia motivada acceptada per la direcció de l'ISEACV.  
c) Incapacitat física o psíquica sobrevinguda.  
d) Revocació motivada, per la direcció de l'ISEACV, a iniciativa pròpia o a proposta motivada del consell de centre, per incompliment greu de les funcions inherents al càrrec de director o directora. En tot cas, la resolució de revocació s'emetrà després de la instrucció d'un expedient contradictori, prèvia audiència a l'interessat i escoltat el consell de centre.  
  
Tretzena. Celebració de reunions, votacions i entrevistes  
Les reunions del claustre, del consell de centre, o les reunions de les comissions de selecció, així com les entrevistes necessàries per al desenvolupament del procés de seleccions de les direccions dels centres previstes en aquesta resolució o qualsevol altra reunió o entrevista necessària, podran realitzar-se telemàticament.  
Els centres establiran els procediments per a la realització de les votacions necessàries de manera que es garantisquen les mesures sanitàries establides per la normativa vigent i la seua realització conforme al que s'estableix en aquesta resolució i el que es preveu en el pla de contingència del centre.  
  
Catorzena. Desenvolupament i interpretació  
Correspon a la Direcció de l'Institut Superior d'Ensenyances Artístiques de la Comunitat Valenciana el desenvolupament, interpretació i execució del procediment de selecció convocat per aquesta resolució, amb plena subjecció a les seues bases i a la normativa vigent.  
  
Quinzena. Autorització per al tractament de dades de caràcter personal  
El desenvolupament del procediment convocat mitjançant la present resolució comporta el tractament de dades de caràcter personal de les persones sol·licitants o dels seus representants i dels membres del claustre de professors, del consell de centre i de les comissions de selecció, en el marc del que es disposa en el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals, tractament que es realitza en els següents termes:  
  
a) Responsable del tractament: Institut Superior d'Ensenyances Artístiques de la Comunitat Valenciana (ISEACV), amb domicili al carrer Pintor Genaro Lahuerta, 25 € 1, 46992 València.  
b) Categoria i origen de les dades a tractar: dades personals identificatives, de contacte, acadèmiques i professionals i de qualsevol altra naturalesa que siguen recollides tant a través de formularis i de documentació que s'acompanye com de consulta a Plataformes Autonòmiques d'Interoperabilitat (d'ara en avant PAI) o a altres administracions públiques.  
Si la documentació presentada conté dades de terceres persones, prèviament a la comunicació d'aquestes dades a l'ISEACV, les persones sol·licitants i representants legals hauran d'informar aquestes persones del tractament de les seues dades per part de l'ISEACV, en els termes previstos en aquest apartat.  
c) Finalitats del tractament i base jurídica: amb base jurídica en el compliment d'una missió realitzada en interès públic, l'exercici de poders públics i en el compliment de les obligacions legals (articles 6.1.e i 6.1.c del RGPD) i segons el que es preveu en aquesta convocatòria i la normativa d'aplicació, incloses les que regulen el tràmit electrònic, les dades personals es tractaran per a tramitar i resoldre el procediment selectiu convocat per a seleccionar i nomenar a les directores i els directors de centres d'ensenyaments artístics superiors públics de titularitat de la Generalitat. En funció de les diferents fases del procediment, les dades personals seran objecte de publicació en el DOGV, en la pàgina web de l'ISEACV (http://www.iseacv.gva.es) i en els espais habilitats pels centres d'ensenyaments artístics superiors públics.  
  
No obstant això, es podrà procedir, d'ofici o a instàncies de la persona interessada, a fer anònimes les dades d'aquelles persones que es troben en una situació de protecció especial que puga veure's agreujada per la publicació de les seues dades personals, en particular, quan es tracte de víctimes de violència de gènere o altres formes de violència contra la dona.  
d) Destinataris de les dades: no està prevista la cessió de dades a tercers.  
e) Totes les dades sol·licitades a través del formulari de sol·licitud, així com la documentació vinculada, són necessàries per poder tramitar la sol·licitud. La falta de comunicació d'aquestes dades a l'ISEACV comportarà les conseqüències previstes per l'ordenament jurídic.  
f) Termini de conservació de dades: les dades personals es conservaran durant el temps necessari per a complir amb la finalitat per a la qual es recapten i pels terminis establits en les normes vigents per a complir les obligacions i responsabilitats legals, i seran suprimides d'acord amb el que es preveu en la normativa d'arxius i documentació.  
  
g) Drets: la persona interessada pot exercitar els drets d'accés, rectificació, supressió, oposició, limitació al tractament, portabilitat i no ser objecte d'una decisió basada únicament en el tractament automatitzat, a través de les següents vies:  
- Tràmit electrònic accessible en el següent enllaç o en l'URL https://www.gva.es/va/inicio/procedimientos'id\_proc=19238  
€ Enviant la petició per via postal al carrer Pintor Genaro Lahuerta, 25 € 1, 46667 València  
- De manera presencial, aportant la sol·licitud corresponent a través del registre.  
L'exercici dels drets requereix la identificació inequívoca de la persona interessada o del seu representant.  
h) Dret a reclamar: la persona interessada pot presentar una reclamació davant l'Agència Espanyola de Protecció de Dades, a través de la seu electrònica accessible en l'adreça https://www.aepd.es, si considera no atesos els seus drets o vulnerat el tractament de les seues dades personals. Prèviament pot contactar amb el delegat/ada de Protecció de Dades de la Generalitat a través de jnn@wga.bh o dirigint-se a passeig Albereda, 16 € 46066 València. Més informació sobre el tractament de dades personals consultant els Registres de Tractament de Dades en http://innova.gva.es/es/proteccio-de-dades i en http://www.ceice.gva.es/es/registre-de-tractament-de-dades.  
Aquesta resolució posa fi a la via administrativa, i contra aquesta podrà interposar-se recurs potestatiu de reposició davant de la Direcció General de Personal Docent de la Conselleria d'Educació, Cultura i Esport, en el termini d'un mes, a comptar des de l'endemà a la seua publicació en el Diari Oficial de la Generalitat Valenciana, d'acord amb el que es disposa en els articles 123 i 124 de la Llei 39/2015, d'1 d'octubre, del procediment administratiu comú de les administracions, o directament recurs contenciós administratiu davant del jutjat contenciós competent, en el termini de dos mesos a comptar des de l'endemà a la data de la seua publicació, conforme al que s'estableix en els articles 8 i 14 de la Llei 29/1998, de 13 de juliol, reguladora de la jurisdicció contenciosa administrativa.  
  
València, 16 de març de 2021.- La directora de l'Institut Superior d'Ensenyances Artístiques de la Comunitat Valenciana: Inmaculada Sánchez Velasco.  
  
  
ANNEX I  
Centres de l'Institut Superior d'Ensenyances Artístiques de la Comunitat Valenciana inclosos en la convocatòria  
  
Codi centre Nom del centre Localitat  
77093345 Escola Superior d'Art Dramàtic de València València  
95398473 Escola Superior de Ceràmica de L'Alcora L'Alcora  
14155533 Escola d'Art i Superior de Ceràmica de Manises Manises  
31905708 Conservatori Superior de Dansa d'Alacant Alacant  
66287072 Escola D'art i Superior de Disseny   
d'Alacant Alacant  
40298448 Escola d'Art i Superior de Disseny   
de Castelló Castelló de la Plana  
78503141 Escola d'Art i Superior de Disseny  
 d'Oriola Orihuela  
61334046 Escola d'Art i Superior de Disseny de València València  
02329734 Conservatori Superior de Música d'Alacant Alacant  
31063237 Conservatori Superior de Música   
de Castelló Castelló de la Plana  
76113520 Conservatori Superior de Música de València València  
  
  
  
ANNEX II  
Projecte de direcció  
  
El Projecte inclourà, almenys, els següents aspectes:  
a) Descripció i anàlisi de les característiques més rellevants del centre.  
Dins de l'anàlisi, s'assenyalaran aquells aspectes que, segons el parer de la persona aspirant siguen positius o negatius i els principals problemes/reptes en l'organització i el funcionament del centre, indicant si escau proposades de millora.  
b) Objectius bàsics que es pretenen aconseguir amb l'exercici de la funció directiva.  
Els objectius aniran referits a les següents àrees:  
- Ensenyaments impartits  
- Recerca i creació  
- Qualitat i avaluació  
- Internacionalització i mobilitat  
- Extensió cultural  
- Gestió eficient de recursos  
c) Línies d'actuació i plans concrets que permeten la consecució dels objectius.  
Per a cada objectiu s'establiran les línies d'actuació específiques per a la seua consecució, assenyalant els recursos necessaris així com la seua data d'execució.  
d) Composició de l'equip directiu.  
S'inclourà breu currículum de cadascun dels membres. És imprescindible la proposta, almenys, del cap d'estudis i la secretaria del centre. L'equip directiu proposat estarà format preferentment per professorat amb destinació en el centre. No podran proposar-se, excepte causes excepcionals, professors/es que per qualsevol circumstància no vagen a prestar servei en el centre en el curs corresponent a l'inici de període de direcció al que s'opta.  
e) Procediments d'avaluació de la gestió directiva i del mateix projecte.  
Es valorarà la concreció en indicadors o paràmetres, estratègies i calendari d'aplicació.  
f) Qualsevol altre aspecte que la persona aspirant considere rellevant.  
El document, en format pdf, tindrà una extensió màxima de 30 pàgines DIN A-4 a una cara i amb un cos de lletra de 12 punts sense comprimir. A aquest efecte, i si és el cas, no comptaran la portada i contraportada, l'índex ni els possibles annexos al cos principal del document, que no podran ser objecte de valoració. Així mateix, l'incompliment d'aquests requisits no serà esmenable per l'interessat una vegada vençut el termini de presentació d'instàncies i determinarà l'obtenció de zero punts, encara que no comportarà l'exclusió del procés.  
  
  
  
ANNEX IV  
Barem de mèrits  
  
Mèrits Valoració Documents justificatius  
A. MÈRITS PROFESSIONALS MÀXIM 25   
A.1. TRAJECTÒRIA PROFESSIONAL MÀXIM 15   
A.1.1. Per cada any complet de serveis efectius prestats en la situació de servei actiu com a funcionari/a de carrera que sobrepassen els cinc anys exigits com a requisit:  
 En el cas de serveis que no consten en aquesta Conselleria, fotocòpia compulsada dels documents administratius corresponents per a cadascun dels subapartats, amb diligències de presa de possessió i cessament o continuïtat en el seu cas, o bé full de serveis certificat per l'Administració educativa competent.  
a) En el centre la direcció del qual se sol·licita. 1 punt   
b) En altres centres en els cossos i nivells educatius - corresponents al centre a la direcció del qual opta la persona candidata. 0,5 punts   
c) En altres cossos y centres docents diferents del nivell educatiu i règim del centre a la direcció del qual opta la persona candidata. 0,25 punts   
A.1.2. Tindre destinació definitiva en el centre la qual direcció se sol·licita. 5 punts   
A.1.3. Per pertànyer als cossos de catedràtics d'Arts Plàstiques i Disseny, de Música i Arts Escèniques. 2 punts En el cas que no conste en aquesta Conselleria, fotocòpia compulsada del títol administratiu o credencial.  
A.2. EXPERIÈNCIA DIRECTIVA O DE COORDINACIÓ MÀXIM 15   
A.2.1. Per cada any com a director/a en centres docents públics: En el cas de serveis que no consten en aquesta Conselleria, fotocòpia compulsada del nomenament, amb diligències de presa de possessió i cessament o, en el seu cas, certificació en la qual conste que aquest curs es continua en el càrrec, o bé full de serveis certificat per l'òrgan competent d'altra Administració educativa.  
  
Nota: quan es produïsca el desenvolupament simultani de càrrecs, no podrà acumular-se la puntuació.  
a) En el centre la qual direcció se sol·licita. 1 punt   
b) En altres centres. 0,80 punts   
A.2.2. Per cada any en altres càrrecs directius, vicedirector/a, secretari/a, cap d'estudis:   
a) En el centre la qual direcció se sol·licita. 0,75 punts   
b) En altres centres. 0,60 punts   
A.2.3. Per cada any com a cap de departament:   
a) En el centre la qual direcció se sol·licita. 0,30 punts   
b) En altres centres. 0,15 punts   
A.2.4. Per cada any com a membre de les comissions acadèmiques de l'ISEACV, com a membre dels grups de treball d'investigació o de formació del professorat de l'ISEACV, com a coordinador/a de màster en ensenyances artístiques o com a coordinador/a de mobilitat (Erasmus)   
a) En el centre la qual direcció se sol·licita. 0,20 punts   
b) En altres centres. 0,10 punts   
B. FORMACIÓ ACADÈMICA MÀXIM 5   
B.1. Per cada diplomatura, enginyeria tècnica, arquitectura tècnica o títols declarats equivalents i pels estudis corresponents al primer cicle d'una llicenciatura, arquitectura o enginyeria, diferents dels al·legats per a l'ingrés en el cos al qual pertany la persona candidata.  
 0,5 punts Per a totes les titulacions relacionades s'adjuntarà fotocòpia compulsada dels citats títols o del document justificatiu d'abonament dels drets d'expedició de les citades titulacions conforme a l'Ordre de 8 de juliol de 1988 (BOE 13 de juliol).  
B.2. Per cada Títol de Grau 0,75 punts   
B.3. Per cada títol de llicenciatura, enginyeria superior, arquitectura o títols declarats legalment equivalents, distints dels al·legats per a l'ingrés en el cos al qual pertany la persona candidata.  
 1 punt   
B.4. Pel grau de doctor/a 2 punts   
B.5. Per premi extraordinari de doctorat 1 punt Fotocòpia compulsada de la certificació corresponent.  
B.6. Per cada títol oficial de màster universitari o de màster en ensenyances artístiques, diferents del requerit per a l'ingrés en la funció pública docent, per a l'obtenció dels quals s'hagen exigit, almenys, 60 crèdits ECTS. 0,5 punts Fotocòpia compulsada del títol o certificació de l'abonament dels drets d'expedició del títol o certificat supletori de la titulació, expedits d'acord amb el que es preveu, si escau, en l'Ordre de 8 de juliol de 1988 per a l'aplicació dels reials decrets 185/1985, de 23 de gener, i 1496/1987, de 6 de novembre, en matèria d'expedició de títols universitaris oficials (BOE 13), en l'Ordre ECI/2514/2007, de 13 d'agost, sobre expedició de títols universitaris oficials de màster i doctor (BOE 21) o en el Reial decret 1002/2010, de 5 d'agost, sobre expedició de títols universitaris oficials (BOE 6 d'agost).  
  
  
B.7. Per titulacions d'ensenyances de Règim Especial, Formació Professional i altres diplomes:  
Es valoraran les titulacions atorgades per les Escoles Oficials d'Idiomes, conservatoris professionals de Música i Dansa i Escoles d'Arts Plàstiques i Disseny, conformement a la següent escala:  
  
Música i Dansa, grau mitjà: 0,25 punts.  
Ensenyança d'Idiomes, certificat Nivell Intermedi: 0,25 punts.  
Ensenyança d'Idiomes, certificat Nivell Avançat: 0,5 punts.  
Per cada títol de tècnic superior d'Arts Plàstiques i Disseny: 0,5 punts.  
Per cada títol de tècnic superior de Formació Professional: 0,5 punts. Fins a 2 punts Per a totes les titulacions relacionades s'adjuntarà fotocòpia compulsada dels esmentats títols o del document justificatiu d'abonament dels drets d'expedició de les esmentades titulacions conforme a l'Ordre de 8 de juliol de 1988 (BOE 13 de juliol).  
  
Notes:  
En cas d'estudis progressius, només es tindrà en compte l'últim títol o certificat que haja obtingut l'aspirant.  
No seran tinguts en compte els estudis que hagen sigut al·legats per a ingrés en el cos a què pertany l'aspirant.  
B.8.1. Pel diploma de Mestre de Valencià.  
  
  
  
  
  
  
  
  
  
  
B.8.2. Pel Certificat de nivell C2 de Coneixements de Valencià.  
  
  
  
  
  
  
  
  
  
B.8.3. Pel Certificat de Capacitació per a l'Ensenyament en Valencià. 4 punts  
  
  
  
  
  
  
  
  
  
  
  
4 punts  
  
  
  
  
  
  
  
  
  
  
  
2 punts  
 Certificat o títol corresponent conforme al que s'estableix en l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià i en llengües estrangeres en els ensenyaments no universitaris a la Comunitat Valenciana i en la Resolució de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyament en valencià, del valencià i en llengües estrangeres en els ensenyaments no universitaris en la Comunitat Valenciana.  
  
  
Certificat expedit per la Junta Qualificadora de Coneixements de Valencià o equivalent, conforme al que s'estableix en l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
Nota: per al Certificat de Capacitació per a l'Ensenyament en Valencià, aquest ha d'estar registrada en el Compte de formació del professorat.  
B.9. Certificat de Capacitació per a l'Ensenyament en Llengua Estrangera que acredite una competència lingüística de, almenys un nivell B2 del Marc Europeu de Referència per a les Llengües. 2 punts Certificat o títol corresponent conforme a l'establit en l'Ordre 17/2013, de 15 d'abril, de la Conselleria d'Educació, Cultura i Esport, per la qual es regulen les titulacions administratives que faculten per a l'ensenyament en valencià, del valencià, i en llengües estrangeres en els ensenyaments no universitaris en la Comunitat Valenciana i en la Resolució de 4 de juny de 2013, de la Direcció General d'Innovació, Ordenació i Política Lingüística, per la qual es dicten instruccions sobre l'expedició de les titulacions administratives que faculten per a l'ensenyança en valencià, del valencià i en llengües estrangeres en els ensenyaments no universitaris en la Comunitat Valenciana.  
  
C. ALTRES MÈRITS MÀXIM 10   
C.1. Per assistència a cursos, jornades o altra modalitat de formació convocats per les administracions educatives, per institucions sense ànim de lucre, quan hagen sigut homologats o reconeguts per les citades administracions educatives, així com els organitzats o per universitats, relacionats amb la gestió i direcció de centres educatius o la gestió de la qualitat.  
0,15 punts per cada 10 hores.  
 màxim 3 punts Fotocòpia compulsada del certificat expedit per l'òrgan competent de la corresponent Administració educativa o Universitat en el que conste de manera expressa el nombre d'hores de duració del curs o activitat formativa i, en el seu cas, el reconeixement de l'Administració educativa corresponent.  
C.2. Per haver participat com a ponent en activitats de formació sobre gestió y direcció de centres i gestió de la qualitat.  
0,20 punts per cada 10 hores. màxim 3 punts   
C.3. Per assistència, impartició o coordinació a cursos, jornades o altra modalitat de formació, inclosa la formació en centres, convocats per les Administracions educatives, per institucions sense ànim de lucre, quan hagen sigut homologats o reconeguts per les citades administracions educatives, així com els organitzats o per universitats, relacionats amb aspectes científics o didàctics de l'especialitat del/ de la candidata/a o bé amb l'organització escolar, les noves tecnologies, la psicopedagogia i sociologia de l'educació o la salut laboral (d'àrea o generals).  
0,10 punts per cada 10 hores.  
 màxim 1 punt   
C.4. Per haver participat en programes d'investigació educativa o haver obtingut un premi d'investigació i innovació educativa relacionat amb la gestió i direcció de centres educatius i gestió de la qualitat en centres educatius. Fins a 2 punts Fotocòpia compulsada/acarada de les certificacions corresponents.  
C.5. Per publicacions o mèrits artístics relacionades amb l'àrea d'especialitat de la persona aspirant. Fins a 2 punts Els exemplars corresponents o fotocòpia dels mateixos amb la compulsa, com a mínim, de les pàgines acreditatives de l'autoria, el dipòsit legal i, si és el cas, l'ISBN, ISSN o ISMN, depenent la procedència. Els programes o crítiques i, en el seu cas, l'acreditació d'haver obtingut premis. En les edicions - amb independència del suport en el qual estan realitzades- ha de constar ISBN i dipòsit legal o únicament aquest últim segons els casos, d'acord amb el que es disposa en el Decret 2984/1972, de 2 de novembre (BOE 04.11.1972), articles 1, 2 i 3.  
C.6. Per publicacions relacionades amb la gestió i direcció de centres o la gestió de la qualitat. Fins a 2 punts   
  
  
Notes:  
- Únicament seran baremats aquells mèrits els quals hagen tingut lloc en la data de finalització del termini de presentació de sol·licituds.   
- En els subapartats A.1.1 no seran computables cinc anys de serveis, havent-se de baremar l'opció més beneficiosa per la persona participant, de forma que en primer terme es descompten els cinc anys del subapartat A.1.1.b i si el saldo és negatiu, aleshores es descomptaria del subapartat A.1.1.a.  
- En el subapartat A.1.1 únicament es valoraran els serveis efectius en el centre la qual direcció se sol·licita, no valorant-se els períodes que s'haja romàs fora del centre en situació de serveis especials, en comissió de serveis, amb llicències per estudis o en supòsits anàlegs, que impliquen la no presència física durant el curs acadèmic del funcionari/a en el centre de destinació.  
- Als efectes dels apartats precedents, en cap cas es valoraran els estudis que hagen sigut necessaris per a l'obtenció del primer títol de llicenciatura, arquitectura superior o enginyeria superior que s'hagen acreditat per al seu ingrés en el cos de la funció pública docent des del que es participa. En cap cas serà valorable el primer títol o estudis d'aquesta naturalesa que posseïsca la persona candidata.  
  
- En cap cas es valoraran fraccions de mes.  
- En el supòsit de llibres, s'aportarà certificat de l'editorial on conste el nombre d'exemplars i que la difusió dels mateixos ha sigut en llibreries comercials. Per a la valoració de llibres editats per universitats, organismes o entitats públiques, serà necessari aportar certificació en la qual conste la distribució i objectius d'aquests.  
- En el supòsit de revistes, s'aportarà certificació en la qual conste el nombre d'exemplars, lloc de distribució i venda, o associació científica o didàctica, legalment constituïda, a la qual pertany la revista.  
  
- En els supòsits en què l'editorial o associació haja desaparegut, dita extrema haurà de justificar-se per qualsevol mitjà de prova admissible en dret. No es valoraran publicacions en les quals l'autor siga l'editor d'aquestes.  
- En el cas de publicacions que solament es donen en format electrònic, es presentarà un informe oficial en el qual l'organisme emissor certificarà que la publicació apareix en la base de dades bibliogràfica. En aquest document s'indicarà la base de dades, el títol de la publicació, els autors, la revista, el volum, l'any i la pàgina inicial i final. No serà necessari aquesta acreditació quan la publicació l'haja editat la Conselleria d'Educació, Investigació, Cultura i Esport o qualsevol de les administracions educatives.